യു എസ് നാവിക സേനയുടെ ആണവ അന്തര്വാഹിനി ദക്ഷിണ ചൈന സമുദ്രത്തില് അജ്ഞാത വസ്തുവില് ഇടിച്ചു, സംഭവം നടന്നത് ഏഷ്യ പസഫിക് മേഖലയില് എന്ന് അമേരിക്ക വാഷിംഗ്ടണ്: യു എസ് നാവിക സേനയുടെ ആണവ അന്തര്വാഹിനി ദക്ഷിണ ചൈന സമുദ്രത്തില് അജ്ഞാത വസ്തുവില് ഇടിച്ചതായി റിപ്പോര്ട്ട്. എന്നാല് സംഭവം നടന്ന സമയം അന്തര്വാഹിനി ഏഷ്യ പസഫിക് മേഖലയിലായിരുന്നു എന്നാണ് റിപ്പോര്ട്ടുകളോട് അമേരിക്കന് നാവിക സേന പ്രതികരിച്ചത്. കഴിഞ്ഞ ഒക്ടോബര് രണ്ടിന് ആണവ ഊര്ജത്തില് പ്രവര്ത്തിക്കുന്ന അതിവേഗ ആക്രമണ അന്തര്വാഹിനിയായ യു എസ് കണക്ടികട്ട്, ഇന്തോ പസഫിക് മേഖലയില് പ്രവര്ത്തിക്കുന്നതിനിടെ അജ്ഞാത വസ്തുവില് ഇടിക്കുകയായിരുന്നു എന്നായിരുന്നു യു എസ് നാവിക സേന ട്വിറ്ററില് പങ്കുവെച്ച പ്രസ്താവനയില് വ്യക്തമാക്കിയത്. ജീവന് ഭീഷണിയായ പരിക്കുകള് ആര്ക്കുമില്ലെന്ന് നാവിക സേന അറിയിച്ചു. ഒരു ഡസനോളം പട്ടാളക്കാര്ക്ക് നിസാരമായ പരിക്കുകള് ഏറ്റെന്ന് നാവിക സേന വാര്ത്തകളെ കേന്ദ്രീകരിച്ച് പ്രവര്ത്തിക്കുന്ന യു എസ് എന് ഐ ന്യൂസ് റിപ്പോര്ട്ട് ചെയ്തു. അന്തര്വാഹിനി ദക്ഷിണ ചൈന സമുദ്രത്തില് പ്രവര്ത്തിക്കുകയായിരുന്നു എന്നാണ് യു എസ് എന് ഐ ന്യൂസിന്റെ റിപ്പോര്ട്ടില് പറയുന്നത്.